തെക്കൻ മുളവാലൻ

പാലക്കാടിന് തെക്കോട്ട് മാത്രം കാണുവാൻ സാധിക്കുന്ന പാൽത്തുമ്പി കുടുംബത്തിൽ ഉള്ള ഒരു മുളവാലൻ സൂചിത്തുമ്പിയാണ് തെക്കൻ മുളവാലൻ . കേരളത്തിലെ തുമ്പികൾ (Dragonflies and Damselflies of Kerala), David V. Raju, Kiran C. G. (2013)  ഇത് പശ്ചിമഘട്ടത്തിലെ ഒരു തദ്ദേശീയ തുമ്പിയാണ്. ഉയരം കൂടിയ പ്രദേശത്തെ കാടുകലിൽ മാത്രമാണിവയെ കണ്ടുവരുന്നത്.

രൂപ വിവരണം

കറുപ്പിൽ ഇളം നീല നിറത്തിലുള്ള സൂചിത്തുമ്പി. പിൻകഴുത്തിലെ ത്രികോണപൊട്ടുകളും ചുണ്ടിന്റെ നീല നിറവും വലിയ ശരീരവും ഈ തുമ്പിയെ മറ്റു മുളവാലൻ തുമ്പികളിൽ നിന്നും തിരിച്ചറിയുവാൻ സഹായിക്കുന്നു.  കണ്ണുകളുടെ മുകൾഭാഗം കറുത്ത നിറവും കീഴ്ഭാഗം ഇളം നീല നിറവുമാണ്. ഇവയുടെ ചുണ്ടുകൾക്ക് തിളങ്ങുന്ന നീല കലർന്ന കറുത്ത നിറമാണ്. ഉരസ്സിൽ ഉളം നീല നിറത്തിലുള്ള നേർത്ത വരകളുണ്ട്. കറുത്ത നിറമുള്ള ഉദരത്തിന്റെ മൂന്ന് മുതൽ‍ ആറ് വരെയുള്ള ഖണ്ഡങ്ങളിൽ ചെറിയ ഇളം നീല വളയങ്ങൾ ദൃശ്യമാണ്. ഉദരത്തിന്റെ അവസാന മൂന്ന് ഖണ്ഡങ്ങളിൽ ഇളം നീല നിറമാണ്. സുതാര്യമായ ചിറകുകളാണ് ഇവയ്ക്കുള്ളത്. പെൺതുമ്പിയ്ക്ക് ആൺതുമ്പിയുമായി സാമ്യം തോന്നുമെങ്കിലും പെൺതുമ്പികളുടെ ഉദരത്തിന്റെ അവസാന ഖണ്ഡങ്ങളിൽ ഇളം നീല പൊട്ടുകൾ മാത്രമാണുള്ളത്.

മലനിരകളിലെ ഒഴുക്കുള്ള ചെറിയ അരുവികളിലാണ് ഈ തുമ്പികൾ മുട്ടയിടാറുള്ളത്. നനവാർന്ന പ്രദേശങ്ങളിലെ ചെടികളുടെ ഇലകളുടെ തുഞ്ചത്ത് തൂങ്ങിക്കിടന്നാണ് ഈ തുമ്പികൾ വിശ്രമിക്കാറുള്ളത്.

 ഇതും കാണുക 
 ഇന്ത്യയിലെ തുമ്പികളുടെ പട്ടിക
 കേരളത്തിലെ തുമ്പികൾ

അവലംബം

പുറത്തേക്കുള്ള കണ്ണികൾ  

വർഗ്ഗം:സൂചിത്തുമ്പികൾ
വർഗ്ഗം:കേരളത്തിലെ തുമ്പികൾ